Pa weier steeds om te sê waar Liam is | Maroela Media
Cheinelle saam met Liam.
Die pa van die driejarige Liam Nortjé weier steeds om te sê waar dié blondekopseuntjie hom bevind.
Nantes Nortjé (47), Liam se pa, het vroeër die week weer in die Harrismith-landdroshof in Vrystaat verskyn en is borgtog geweier. Hy is verlede maand in Ladysmith in hegtenis geneem, maar daar is steeds geen teken van Liam nie en hy weier steeds om te sê waar die kind is.
Cheinelle Nortjé (42), Liam se ma, het intussen vandeesweek haar vervreemde man die eerste keer in maande gesien en by hom gepleit om te sê waar Liam hom bevind. "Hy weier net om te sê. Hy het gesê ek het hierdie [situasie] oor myself gebring en dat ek hom van sy kinders vervreem en hom weggestoot het. Ek is emosioneel gedaan."
Sers. Mmako Mophiring, woordvoerder van die polisie, het gesê die dossier is na die direktoraat vir openbare vervolging (DOV) gestuur vir 'n besluit oor wat volgende moet gebeur. Nantes word van ontvoering aangekla, maar daar word ook oorweeg om hom nou van moord aan te kla al is Liam nog nie gevind nie – in 'n poging om te kyk of hy dan sal sê waar Liam is.
Mophiring het gesê hulle word intussen van bakboord na stuurboord gestuur met leidrade en wenke oor waar Liam hom moontlik bevind. Daar word intussen ook gekyk na die moontlikheid om Nantes van minagting van die hof aan te kla.
Die driejarige Liam
Liam word sedert November vermis nadat Nantes saam met sy seuntjie verdwyn het. Nantes het ná sy inhegtenisneming glo gesê hy het die kind vir mense gegee wat nie kan kinders kry nie. Daar word intussen steeds onverpoosd na Liam gesoek.
Nantes het in 'n plakkershut in Ladysmith gewoon toe hy aangekeer is en het glo loswerkies soos sweiswerk gedoen.
Nantes het glo met Liam verdwyn nadat Cheinelle vir hom gesê het sy wil hul huwelik beëindig. "Hy het allerhande beskuldigings gemaak. Hy het gevra vir 'n tweede kans en ek het gesê ek kan dit nie waarborg nie, en toe verdwyn hy met Liam," het sy gesê.
Volgens Nortjé het sy die laaste keer van Liam gehoor toe Nantes oor die telefoon vir haar gesê het sy gaan haar kind nooit weer sien nie en sy gehoor het hoe Liam in die agtergrond skreeu. Liam se sussies is 18 en 15 jaar oud.
Enigiemand met inligting oor waar Liam moontlik kan wees, kan kol. Lekhoali Thito by 082 414 9736 bel of Tania of Wendy van die Suid-Afrikaanse ondersteuningsinisiatief (Sasi) by 084 830 1031 of 064 648 1577.
In die nuus Liam Nortjé
Hierdie is vreeslik. Hoe kan n mens so gemeen wees om n kind van sy moeder te vat omdat hy nie sy sin kon kry nie. Ek huil saam met die vrou en ek bid dat Liam vinnig oogespoor sal word. Sterkte
Harrismith is in die Vrystaat en nie in KwaZulu Natal nie.
Dit is vreeslik!!!!!! As hy die kind gegee het vir aanneming sou die ouers allank al uit gekom het! Ek kry die gevoel dat die kind nie meer lewe nie.
Ek kan my nie eens indink wat die Liam se ma deur gaan nie. Ek is 'n ma, en die blote gedagte aan my kind wat weg is sal my mal maak. Die feit dat hy vir haar gese het dat sy die "situasie" op haarself gebring het klink baie verdag. Ek hoop hul kry die klein Liam in goeie gesondheid. Voorspoed aan sy mamma.
As niemand die kind het nie en die kind sou nog by die pa gebly het en pa word nou borg geweier, WIE VOER HIERDIE KIND???, dis nou as hy nie klaar die kind vermoor het nie. "SCARY"